**Csongrád Város Polgármesterétől**

Száma: FJL/279-5/2023

Témafelelős: Keller Ilona

**ELŐTERJESZTÉS**

**Csongrád Városi Önkormányzat Képviselő-testületének**

**2023. augusztus 31. napján tartandó ülésére**

**Tárgy:** Tájékoztatás és elvi döntés a hulladékgazdálkodással érintett gazdasági társaságok jövőbeni működési formájáról

**Tisztelt Képviselő-testület!**

A hulladékgazdálkodási ágazat az elmúlt években is folyamatosan változó jogi környezetben biztosította közszolgáltatási feladatait, amelyet az önkormányzatokkal kötött szerződések alapján látott el.

2023. július 1-től koncesszori működési rendszer lépett életbe, amely szerint a hulladékgazdálkodási feladatokat a kiírt állami pályázat nyerteseként, a MOL Magyar Olaj- és Gázipari Nyrt. látja el. A MOL Nyrt. által erre a feladatra alapított MOHU MOL Hulladékgazdálkodási Zrt. látja el Magyarország teljes területén mind a lakosság, mind a gazdálkodó szervezetek hulladék gyűjtését, kezelését és a létesítmények üzemeltetését.

***A koncesszori rendszer életbelépésével az önkormányzatok és a szolgáltatók közötti közszolgáltatási szerződések megszűntek és a vonatkozó helyi rendeletek hatályukat vesztették.***

A MOHU Zrt. koncessziós rendszerén belül a Közép-Kelet-magyarországi régió régiókoordinátora a DTKH Nonprofit Kft.

A DTKH Nonprofit Kft. az önkormányzatunk részbeni tulajdonában álló két hulladékgazdálkodásban érintett KFT-vel az eddigiekben is együttműködött.

Az FBH NP. Kft. 2023. augusztus 17-én megtartott közgyűlésére elkészült egy tájékoztató anyag, amely az eddig együttműködő gazdasági társaságok további lehetőségeit, átalakítási folyamatait és azok indokait részletesen tartalmazza. A tájékoztató szerint a régióban működő gazdasági szervezetek egyesítése jelentheti a további sikeres működés kulcsát, amely a DTKH Nonprofit KFT-be történő cégbeolvadásokkal valósítható meg.

A Tájékoztató anyag és az együttműködési megállapodás tervezete az előterjesztés mellékletét képezi.

A gazdasági szervezetek egyesítésére, a beolvadásokra vonatkozóan a társaság közgyűlésén elvi döntés született, amely alapján AZ FBH NP. Kft-nél elindul a beolvadási folyamat jogi és számviteli előkészítése.

Tájékoztatom a Tisztelt Képviselő-testületet, hogy a beolvadási folyamat során várhatóan több alkalommal szükség lesz a Képviselő-testület, mint tulajdonos döntéshozatalára.

***Önkormányzatunk tulajdoni részesedése az FBH NP Kft. gazdasági társaságban 4,3%.***

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

## HATÁROZATI JAVASLAT

Csongrád Városi Önkormányzat Képviselő-testülete megtárgyalta a „Tájékoztatás és elvi döntés a hulladékgazdálkodással érintett gazdasági társaságok jövőbeni működési formájáról” című előterjesztést és az alábbi döntést hozza:

A Képviselő-testület az FBH NP Kft. által készített Tájékoztatás és elvi döntés kialakítása a szolgáltatás ellátásában résztvevő társaságok jövőbeni működési formájáról, valamint az ezzel kapcsolatos stratégiai együttműködési megállapodást megismerte és az abban foglaltakkal egyetért.

A Képviselő-testület felkéri a Polgármestert, hogy az együttműködési megállapodás alapján igényelt döntéseket, szükség szerint terjessze a Képviselő-testület elé.

Határidő: folyamatos

Felelős: Bedő Tamás polgármester

A határozatról értesítést kap:

1. Képviselő-testület tagjai
2. Fejlesztési-és üzemeltetési iroda
3. érintettek

Csongrád, 2023. augusztus 21.

Bedő Tamás

polgármester